Post salutacionem etc. Ex susceptis hiis diebus litteris vestris, reuerende pater, intelleximus vos quoddam monitorium penale, racione prebende vestre canonicalis in ecclesia nostra Aboensi occupate, in et adversus venerabile capitulum memorate ecclesie nostre Aboensis impetrasse. Sed arbitramur paternitatem vestram reuerendam nunc tenere tantum,* reuerende pater, que et qualia emolumenta ab hac paupere ecclesia prioribus temporibus reportastis. Asserimus nempe indubie, quod prelatj tocius patriæ altera ex parte tanta humanitatis beneficia ab ea vix receperunt, neque ab eisdem tantis turbacionibus et inquietacionibus vsquam extitit infestata. Rogamus idcirco, reuerende pater, omni qua possumus sinceritate requirentes, ut in fauorem ereccionis ecclesie nostre, que hiis presertim temporibus in maximis sumptibus pro multiplici sua indigencia fuerat aggrauata, velitis precibus venerabilis capituli nostri condescendere et de eius exhibicione vobis facienda et fienda pio compocicionis animo contentari, ante oculos mentis diligenter reuoluentes quanta ex huiusmodi perturbacione iniuriosa nedum in clero verum eciam in wlgo horrenda scandala cum multo dedecore possent suboriri. Et si paternitas vestra reuerenda in premissis, vt confidimus, perswasibilem se exhibeat, eo magis nos obnixos et beneuolos constituet ad sua vota et ad complacendum inueniet prompciores. Altissimus paternitatem vestram in vtriusque hominis prosperitate ad decus ecclesie sue sancte feliciter et longeue conseruare dignetur. Ex Abo jn octaua omnium sanctorum.